‘થોડાક વર્ષ પહેલાં અમે ઈન્દોરમાં મારા માસાજી કિશનચંદ્ર કોઠારીના ઘરે ગયેલા. માસાજી ઈન્દોરમાં હાર્ડવેરના મોટા વેપારી. રૂપિયામાં રમતા માણસ. એંસીએક વર્ષની ઉંમર. ઈન્દોરમાં એમના આલીશાન બંગલામાં અઠવાડિયું રહ્યા ને માસાજીની ભવ્ય મહેમાનગતિ માણી. આ ઉંમરે પણ અમારી દરેક બાબતની કાળજી રાખે. મારી પત્ની અંજુએ કહ્યું કે, ‘માસાજી પહેલેથી જ ઉદાર સ્વભાવના. મહેમાનોનો હંમેશા ઝમેલો હોય, પણ બધાયને ભાવથી તરબોળ કરી દે. આટઆટલો વૈભવ છતાં એમના હાવભાવ કે વર્તન-વ્યવહારમાં એનો સહેજ અણસાર પણ ન મળે. ભર્યા મોંએ સૌને આવકારે.’ માસાજીએ અમને ઈન્દોરની આજુબાજુનાં જોવાલાયક સ્થળોએ પણ ફેરવ્યા. પણ મને તો એ બધાયથી અલગ અને અદ્દભુત કહી શકાય એવી ચીજ જોવા મળી એમના બંગલાના ડ્રોઈંગરૂમમાં.